ทิสโก้ออกบีอี7เดือนดอกเบี้ย 2%
ทิสโก้ เอาใจลูกค้าช่วงดอกเบี้ยขาขึ้น คลอดตั๋วแลกเงิน 7 เดือน ดอกเบี้ย 2% พร้อมขยายเวลาเสนอขาย บีอี 555&nbsp; ออกไปอีก 1 เดือน
31 ส.ค. 2553

ทิสโก้ เอาใจลูกค้าช่วงดอกเบี้ยขาขึ้น คลอดตั๋วแลกเงิน 7 เดือน ดอกเบี้ย 2% พร้อมขยายเวลาเสนอขาย บีอี 555  ออกไปอีก 1 เดือน
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส ธนาคารทิสโก้ เปิดเผยว่า ได้ออกผลิตภัณฑ์ตั๋วแลกเงิน (บีอี) อายุ 7 เดือน  ดอกเบี้ย 2% ต่อปี จ่ายดอกเบี้ยเมื่อครบกำหนด  ยอดซื้อขั้นต่ำ 5 แสนบาท เสนอขายตั้งแต่วันที่ 1 ก.ย.นี้ ที่ธนาคารทิสโก้ทุกสาขา เพื่อเอาใจลูกค้าที่มองหาผลิตภัณฑ์ทางการเงินที่สามารถตอบโจทย์ได้อย่างตรงใจในช่วงที่ภาวะอัตราดอกเบี้ยอยู่ในช่วงขาขึ้น
สำหรับลูกค้าที่สนใจซื้อผลิตภัฑณ์ตั๋วแลกเงินดังกล่าวจะต้องมีบัญชี ออมทรัพย์พิเศษ / ซุปเปอร์ออมทรัพย์ หรือ บัญชีกระแสรายวันพิเศษ อย่างใดอย่างหนึ่ง เพื่อรองรับการโอนดอกเบี้ยจากตั๋วแลกเงิน ทั้งนี้ลูกค้าต้องระบุบัญชีดังกล่าว ณ วันที่ซื้อตั๋วแลกเงิน และบัญชีที่รับดอกเบี้ยจะต้องเป็นชื่อเดียวกันกับตั๋วแลกเงิน
ทั้งนี้หากลูกค้าปฏิบัติผิดเงื่อนไข เช่น ไถ่ถอนตั๋วแลกเงินก่อนระยะเวลา 3 เดือนนับตั้งแต่วันฝาก ธนาคารจะไม่จ่ายดอกเบี้ย แต่หากไถ่ถอนหลัง 3 เดือนนับตั้งแต่วันฝาก ธนาคารจะจ่ายดอกเบี้ยสำหรับระยะเวลาฝากจริงในอัตราไม่เกิน 0.50% ต่อปี และลูกค้าจะได้รับเงินต้น หลังจากหักดอกเบี้ย (รวมหักภาษี ณ ที่จ่าย) ที่รับไปก่อนหน้านั้น โดยลูกค้าสามารถขอคืนเงินภาษีหัก ณ ที่จ่ายดังกล่าวได้จากสรรพากร กรณีการไถ่ถอนตั๋วแลกเงินก่อนครบกำหนด ต้องทำด้วยตนเอง ณ สาขาที่ออกตั๋วแลกเงิน โดยยื่นสมุดแสดงรายการตั๋วแลกเงินพร้อมหลักฐานแสดงตน
นอกจากนี้ทางธนาคารยังได้ทำการขยายเวลาเสนอขายผลิตภัณฑ์ตั๋วแลกเงิน 555  อายุ 24 เดือน  จ่ายดอกเบี้ยแบบขั้นบันได ตั้งแต่ 1.75 - 5.50%  ยอดซื้อขั้นต่ำ 5 แสนบาท (ทวีคูณ 1 แสน บาท)   ออกไปจากเดิมสิ้นสุดวันที่ 31 ส.ค. เป็น 30 ก.ย.2553